ЩIыналъэм бгъэдэлъ мылъкум фейдэ нэхъыбэ
Дызэрыт илъэсым и мазибгъум Налшык къалэ округым и щIыналъэ бюджетыр гъэзэщIа зэрыхъуамрэ 2014 гъэм къэув къалэнхэмрэ ятеухуауэ КъБР-м и Iэтащхьэ Къанокъуэ Арсен иригъэкIуэкIа зэIущIэм кърихьэлIащ республикэм и Правительствэм финансхэмкIэ и IэнатIэмрэ Налшык къалэм и щIыналъэ администрацэмрэ я лэжьакIуэхэр.
Ар къыщызэIуихым Къанокъуэ Арсен къыхигъэщхьэхукIащ КъБР-м, апхуэдэу щIыналъэхэм, абыхэм Налшык къалэри яхэту, тэмэму зэгъэуIуа я бюджетхэр зэман гъунэгъум къриубыдэу къызэращтэнур. «Абы и лъэныкъуэкIэ мыхьэнэшхуэ иIэщ бюджетым къыщыгъэлъэгъуа социальнэ къалэнхэр, псом япэу — къэралым и Президентым нэгъабэ и накъыгъэ мазэм къыдигъэкIа указхэм къыщыгъэлъэгъуахэр, къанэ щымыIэу гъэзэщIэным», — къигъэлъэгъуащ республикэм и Iэтащхьэм.
ЗэIущIэм зэрыщыжаIамкIэ, дызэрыт илъэсым и япэ мази 9-м муниципалитетым и бюджетым и хэхъуэхэр сом меларди 2-рэ мелуан 45-рэ (мазибгъу планым и процент 96,8-рэ), хэщIхэр сом меларди 2-рэ мелуани 5-рэ (планым и процент 90) мэхъу. Зэрыщыту къапщтэмэ, къалэм и бюджетыр профициту сом мелуан 40 иIэу ягъэзэщIащ.
ИрагъэкIуэкIа лэжьыгъэхэм арэзы къызэращIыр къыхигъэщхьэхукIри, Къанокъуэ Арсен муниципалитетым и Iэтащхьэхэм гу лъаригъэтащ налогхэр нэхъ нэсу къыхэхын, муниципальнэ мылъкур къызэрагъэсэбэпым къыпэкIуэ фейдэм хэгъэхъуэн зэрыхуейм. КъБР-м и Iэтащхьэм апхуэдэу къигъэуващ 2014 гъэм къалэм и бюджетым и проектыр зыхэлъхьэнымкIэ къалэн пыухыкIахэр.
ЗэIущIэм хэтащ КъБР-м и Правительствэм и УнафэщIым и къалэнхэр зыгъэзащIэ Марьяш Иринэ, республикэм финансхэмкIэ и министр КIэрэф Мурат, Налшык къалэ округым и щIыналъэ администрацэм и Iэтащхьэ Хьэгъэс Залымджэрий, абы и къуэдзэ — Налшык къалэ округым и щIыналъэ администрацэм финансхэмкIэ и департаментым и унафэщI Кучуковэ Мадинэ сымэ.
КъБР-м и Iэтащхьэмрэ
Правительствэмрэ я пресс-IуэхущIапIэ.
